Suvestinė redakcija nuo 2008-02-01 iki 2011-05-31

Įsakymas paskelbtas: Žin. 2004, Nr. 184-6827, i. k. 1042055ISAK00VA-189

VALSTYBINĖS MOKESČIŲ INSPEKCIJOS PRIE LIETUVOS RESPUBLIKOS FINANSŲ MINISTERIJOS VIRŠININKO

Į S A K Y M A S

DĖL JURIDINIO ASMENS PRANEŠIMO APIE JO DUOMENŲ MOKESČIŲ MOKĖTOJŲ REGISTRE PAPILDYMĄ (PAKEITIMĄ)

2004 m. gruodžio 15 d. Nr. VA-189

Vilnius

Vadovaudamasi Mokesčių mokėtojų registro nuostatų, patvirtintų Lietuvos Respublikos Vyriausybės 2004 m. rugsėjo 30 d. nutarimu Nr. 1225 (Žin., 2000, Nr. 77-2333; 2004, Nr. 146-5304), Valstybinės mokesčių inspekcijos prie Lietuvos Respublikos finansų ministerijos nuostatų, patvirtintų Lietuvos Respublikos finansų ministro 1997 m. liepos 29 d. įsakymu Nr. 110 (Žin., 1997, Nr. 97-2212; 2004, Nr. 82-2966), 18.11 punktu ir siekdama užtikrinti tinkamą mokesčių mokėtojų įregistravimą Mokesčių mokėtojų registre:

1. Tvirtinu pridedamas:

1.1. Juridinio asmens pranešimo apie jo duomenų Mokesčių mokėtojų registre papildymą (pakeitimą), FR0791 formą su priedo FR0791A forma (toliau – FR0791 forma);

1.2. Juridinio asmens pranešimo apie jo duomenų Mokesčių mokėtojų registre papildymą (pakeitimą), FR0791 formos pildymo ir teikimo taisykles (toliau – taisyklės);

1.3. Pranešimo apie įregistravimą Mokesčių mokėtojų registre FR0780 formą (toliau – FR0780 forma).

2. Įsakau:

2.1. Apskričių valstybinių mokesčių inspekcijų (toliau –AVMI) viršininkams:

2.1.1. kontroliuoti, kad juridiniai asmenys, registruodami Mokesčių mokėtojų registre (toliau – Registras) duomenų papildymus (pakeitimus) naudotų FR0791 formą ir vadovautųsi šiuo įsakymu patvirtintomis taisyklėmis,

2.1.2. užtikrinti, kad juridiniams asmenims būtų teikiamos iš anksto iš dalies suformuotos FR0791 formos taisyklėse nustatyta tvarka.

2.2. Valstybinės mokesčių inspekcijos prie Lietuvos Respublikos finansų ministerijos (toliau – VMI prie FM) Informacinių technologijų departamento Duomenų valdymo skyriui į Dokumentų formų registrą įtraukti FR0791 formą, FR0780 formą ir jas paskelbti VMI prie FM interneto svetainėje.

2.3. VMI prie FM Informacinių technologijų departamento Informacinių sistemų projektų skyriui užtikrinti, kad iki 2005 m. gegužės 1 d. būtų parengta programinė įranga išankstiniam informacijos į FR0791 formą įrašymui ir FR0791 formoje pateiktiems duomenims apdoroti.

2.4. VMI prie FM Informacinių technologijų departamento Programavimo skyriui per mėnesį nuo šio įsakymo įsigaliojimo pritaikyti FR0791 formą pildyti kompiuteriniu būdu.

2.5. VMI prie FM Paslaugų mokesčių mokėtojams departamentui:

2.5.1. organizuoti FR0791 formos spausdinimą ir šiomis formomis aprūpinti visas AVMI,

2.5.2. iki 2005 m. kovo 1 d. parengti mokesčių mokėtojų Registro duomenų tikslinimo tvarką mokesčių administratoriaus iniciatyva.

2.6. Atitinkamas veiklos sritis kuruojantiems VMI prie FM viršininko pavaduotojams ir pagal kompetenciją AVMI viršininkams kontroliuoti šio įsakymo vykdymą.

3. Nustatau, kad juridiniai asmenys, įregistruoti Registre iki šio įsakymo įsigaliojimo dienos, pranešdami apie Registro duomenų pakeitimus, iki 2005 m. kovo 1 dienos gali naudoti Prašymo įregistruoti Mokesčio mokėtojų registre FR0038 formą, patvirtintą Valstybinės mokesčių inspekcijos prie Lietuvos Respublikos finansų ministerijos viršininko 2000 m. gruodžio 29 d. įsakymu Nr. 255 „Dėl Prašymų įregistruoti Mokesčio mokėtojų registre formų ir jų pildymo taisyklių patvirtinimo“ (Žin., 2001, Nr. 3-64, Nr. 4; 2002, Nr. 95-4164).

VIRŠININKĖ	VIOLETA LATVIENĖ

______________

______________

PATVIRTINTA

Valstybinės mokesčių inspekcijos prie

Lietuvos Respublikos finansų ministerijos

viršininko

2004 m. gruodžio 15 d. įsakymu Nr. VA-189

(Valstybinės mokesčių inspekcijos prie

Lietuvos Respublikos finansų ministerijos

viršininko

2006 m. vasario 28 d. įsakymo Nr. VA-21

redakcija)

JURIDINIO ASMENS PRANEŠIMO APIE JO REGISTRAVIMO DUOMENŲ MOKESČIŲ MOKĖTOJŲ REGISTRE PAPILDYMĄ (PAKEITIMĄ) IR ŠIŲ DUOMENŲ PAPILDYMO (PAKEITIMO) MOKESČIŲ ADMINISTRATORIAUS INICIATYVA TAISYKLĖS

I. BENDROSIOS NUOSTATOS

1. Šios Juridinio asmens pranešimo apie jo registravimo duomenų Mokesčių mokėtojų registre papildymą (pakeitimą) ir šių duomenų papildymo (pakeitimo) mokesčių administratoriaus iniciatyva taisyklės (toliau – taisyklės) nustato:

1.1. Juridinio asmens pranešimo apie jo duomenų Mokesčių mokėtojų registre papildymą (pakeitimą) FR0791 formos, patvirtintos Valstybinės mokesčių inspekcijos prie Lietuvos Respublikos finansų ministerijos viršininko 2004 m. gruodžio 15 d. įsakymu Nr. VA-189 (Žin., 2004, Nr. 184-6827, toliau – Pranešimo forma), užpildymo ir pateikimo apskričių valstybinėms mokesčių inspekcijoms (toliau – AVMI) tvarką;

1.2. Mokesčių mokėtojų registre (toliau – Registras) įregistruotų mokesčių mokėtojų registravimo Registre duomenų, kurie yra papildomi (pakeičiami) mokesčių administratoriaus iniciatyva, sąrašą, šių duomenų papildymo (pakeitimo) bei Registre įregistruotų mokesčių mokėtojų informavimo apie tai, tvarką.

2. Taisyklės parengtos vadovaujantis Lietuvos Respublikos mokesčių administravimo įstatymu (Žin., 2004, Nr. 63-2243, toliau – MAĮ), Lietuvos Respublikos valstybės registrų įstatymu (Žin., 1996, Nr. 86-2043; 2004, Nr. 124-4488), Mokesčių mokėtojų registro nuostatais, patvirtintais Lietuvos Respublikos Vyriausybės 2000 m. rugsėjo 6 d. nutarimu Nr. 1059 (Žin., 2000, Nr. 77-2333; 2004, Nr. 146-5304, toliau – Nuostatai), Juridinių asmenų registro nuostatais, patvirtintais Lietuvos Respublikos Vyriausybės 2003 m. lapkričio 12 d. nutarimu Nr. 1407 (Žin., 2003, Nr. 107-4810), ir kitais teisės aktais.

3. Šiose taisyklėse vartojamos sąvokos:

mokesčių administratorius – valstybės institucija – Valstybinė mokesčių inspekcija prie Lietuvos Respublikos finansų ministerijos ir apskričių valstybinės mokesčių inspekcijos – atsakinga už mokesčių administravimą ir turinti įstatymų suteiktus įgaliojimus veikti mokesčių administravimo srityje;

mokesčių mokėtojas – asmuo, įregistruotas Mokesčių mokėtojų registre, kuriam pagal mokesčio įstatymą yra nustatyta prievolė mokėti mokestį;

tretysis asmuo – su mokesčių mokėtoju susijęs fizinis ar juridinis asmuo, mokesčių administratoriui pateikiantis informaciją apie Mokesčių mokėtojų registre įregistruotą mokesčių mokėtoją;

telekomunikacijų rekvizitai – telefono numeris, fakso numeris, elektroninio pašto adresas.

Kitos šiose taisyklėse vartojamos sąvokos suprantamos taip, kaip jos apibrėžtos MAĮ, kituose mokesčių įstatymuose, Lietuvos Respublikos valstybės registrų įstatyme, Lietuvos Respublikos civiliniame kodekse (Žin., 2000, Nr. 74-2262) ir kituose teisės aktuose.

4. Tinkamai užpildytą Pranešimo formą mokesčių mokėtojas turi pateikti AVMI teritoriniam skyriui (toliau – Registro tvarkytojas) pagal mokesčių mokėtojo buveinės adresą šių taisyklių IV skyriuje nustatytais būdais per 5 darbo dienas nuo Pranešimo apie įregistravimą Mokesčių mokėtojų registre, kurio FR0780 forma patvirtinta Valstybinės mokesčių inspekcijos prie Lietuvos Respublikos finansų ministerijos viršininko 2004 m. gruodžio 15 d. įsakymu Nr. VA-189 (Žin., 2004, Nr. 184-6827, toliau – FR0780 pranešimas), ar Pranešimo apie mokesčių administratoriaus pareigūno veiklos metu nustatytus mokesčių mokėtojo pasikeitusius ar naujus registravimo Mokesčių mokėtojų registre duomenis, kurio REG804 forma patvirtinta Valstybinės mokesčių inspekcijos prie Lietuvos Respublikos finansų ministerijos viršininko 2006 m. vasario 28 d. įsakymu Nr. VA-21 (Žin., 2006, Nr. 28-974; toliau – REG804 pranešimas), gavimo iš Registro tvarkytojo dienos. Pranešimo formą turi pateikti mokesčių mokėtojai, įregistruoti Registre iki šių taisyklių įsigaliojimo dienos, kai pasikeičia ar atsiranda naujų registravimo Registre duomenų, nurodytų Pranešimo formoje ir/ar Pranešimo formos priede – Juridinio asmens struktūrinių padalinių duomenų FR0791 A formoje (toliau – Pranešimo formos priedas).

5. Vadovaudamasis MAĮ 45 str. 4 dalimi ir remdamasis disponuojama informacija, Registro tvarkytojas gali savo iniciatyva papildyti (pakeisti) mokesčių mokėtojo registravimo Registre duomenis, jeigu tas mokesčių mokėtojas netinkamai vykdo MAĮ nurodytas pareigas.

6. Šios taisyklės skirtos Registro tvarkytojams ir mokesčių mokėtojams, kurie privalo laikytis šių taisyklių nuostatų. Taisyklės netaikomos užsienio mokesčių mokėtojams, kurie į Registrą įsiregistruoja vadovaudamiesi Užsienio juridinio asmens prašymo įregistruoti į Mokesčių mokėtojų registrą/išregistruoti iš Mokesčių mokėtojų registro FR0227 formos pildymo ir teikimo taisyklėmis, patvirtintomis Valstybinės mokesčių inspekcijos prie Lietuvos Respublikos finansų ministerijos viršininko 2005 m. birželio 14 d. įsakymu Nr. VA-52 (Žin., 2005, Nr. 77-2804).

II. PRANEŠIMO FORMOS IR PRANEŠIMO FORMOS PRIEDO UŽPILDYMAS

7. Pranešimo formą ir/ar Pranešimo formos priedą mokesčių mokėtojas turi pildyti laikydamasis tokių taisyklių:

7.1. raides ir skaičius rašyti tiksliai į jiems skirtas vietas, nepažeisti laukelių linijų;

7.2. pildyti tik juodu ar tamsiai mėlynu rašikliu (išskyrus pateiktą elektroniniu paštu);

7.3. rašyti tik didžiosiomis spausdintinėmis raidėmis;

7.4. laukelius, kurie nepildomi, palikti tuščius (nerašyti jokių simbolių: brūkšnelių, kryželių, nulių ar pan.);

7.5. jei įrašytina informacija netelpa viename lape, reikia pildyti kitą – Pranešimo formos priedo lapą ir kiekvieno naujo lapo laukelyje Lapo numeris turi būti iš eilės numeruojamas (1, 2, 3 ir t. t.);

7.6. visuose adresų laukeliuose adresus Lietuvoje rašyti vadovaujantis Adresų formavimo taisyklių, patvirtintų Lietuvos Respublikos Vyriausybės 2002 m. gruodžio 23 d. nutarimu Nr. 2092 (Žin., 2002, Nr. 127-5753), nustatyta tvarka. Adresą sudaro tokie struktūriniai elementai: savivaldybės pavadinimas, miesto pavadinimas, seniūnijos pavadinimas, miestelio arba kaimo pavadinimas, gatvės pavadinimas, namo, korpuso, buto ar kitos gyvenamosios patalpos numeris:

7.6.1. savivaldybės centre adresą sudaro: miesto pavadinimas, gatvės pavadinimas, namo, korpuso, buto ar kitos gyvenamosios patalpos numeris. Adresų rašymo pavyzdžiai:

Kaunas, Savanorių pr. 10 K5-12,

Utena, J. Basanavičiaus g. 10-5,

Elektrėnai, Laisvės g. 10,

Vilnius, Vilniaus g. 12A-6,

Klaipėda, J. Basanavičiaus g. 17-24B;

7.6.2. ne savivaldybės centre esančios vietos adresą sudaro: savivaldybės, seniūnijos pavadinimas, miesto (miestelio) pavadinimas, gatvės pavadinimas, namo, korpuso (jeigu yra), buto numeris (jeigu yra) arba savivaldybės pavadinimas, seniūnijos pavadinimas, kaimo pavadinimas, gatvės pavadinimas (jeigu yra), namo, korpuso (jeigu yra), buto numeris (jeigu yra). Adresų rašymo pavyzdžiai:

Vilniaus m. sav., Vilniaus m., Juodvarnių k., Sodų 4-oji g. 173;

Elektrėnų sav., Semeliškės, Ąžuolų g. 255 skl.;

Trakų sav., Lentvaris, Ąžuolų g. 10-5;

Utenos sav., Daugailių sen., Garnių k. 15;

7.6.3. kampinio namo atveju nurodomas vienos gatvės adresas, pavyzdžiai:

Ignalinos r. sav., Didžiasalio sen., Didžiasalio k., Aušros g. 2-17/Agarinio g. 2

adresas nurodomas toks: Ignalinos r. sav., Didžiasalio sen., Didžiasalio k., Aušros g. 2-17;

7.6.4. tarp miesto ir gatvės pavadinimų, gatvės pavadinimo ir namo numerio turi būti paliekama po vieną tuščią langelį. Namo numeris ir buto numeris turi būti atskiriami brūkšneliu;

7.7. kai visas adresas į laukelį netelpa, adreso struktūrinio elemento Seniūnija neprivaloma nurodyti;

7.8. adresą užsienio valstybėje įrašyti lotyniškais rašmenimis. Adresas rašomas taip: valstybės pavadinimas, miesto pavadinimas, gatvės pavadinimas, namo, buto numeris, pašto kodas. Laukelyje Valstybė įrašomas dviženklis valstybės kodas pagal atitinkamą Valstybių kodų sąrašą.

8. Pranešimo formą ir/ar Pranešimo formos priedą (išskyrus pateiktą elektroniniu paštu) turi pasirašyti vadovas, neribotos civilinės atsakomybės juridinio asmens savininkas ar jų įgaliotas asmuo.

9. Pranešimo formos 1, 2, 3 laukelių pildymo tvarka:

9.1. kai Pranešimo formą mokesčių mokėtojai teikia pirmą kartą, Pranešimo formos ir Pranešimo formos priedo, gautuose kartu su FR0780 pranešimu, laukelius užpildo Registro tvarkytojas;

9.2. kai Pranešimo formą teikia mokesčių mokėtojai savo registravimo Registre duomenų papildymams (pakeitimams) registruoti, tai šiuos laukelius užpildo patys mokesčių mokėtojai;

9.3. laukeliai turi būti užpildomi taip:

9.3.1. 1 laukelyje Mokesčių mokėtojo identifikacinis numeris (kodas) turi būti įrašomas mokesčių mokėtojo kodas iš Juridinių asmenų registro;

9.3.2. 2 laukelyje Pavadinimas turi būti įrašomas mokesčių mokėtojo pavadinimas iš Juridinio asmens registravimo pažymėjimo. Kai pavadinimas į laukelį netelpa (pvz.: Specialiosios paskirties uždarosios akcinės bendrovės „XXX“ profsąjunga, Apsaugos ir priešgaisrines gaisro sistemas, projektuojančių, montuojančių ir vykdančių eksploataciją įmonių asociacija „XXX“, Bendros Lietuvos – Rusijos – Anglijos įmonės „XXX“ filialas gamybinis-komercinis centras „YYY“), galima įrašyti suprantamą mokesčių mokėtojo pavadinimo trumpinį, pvz., SP UAB „XXX“ profsąjunga, Įmonių asociacija „XXX“, Įmonės „XXX“ filialas;

9.3.3. 3 laukelyje Buveinės adresas turi būti įrašomas mokesčių mokėtojo buveinės adresas, kurį jis yra įregistravęs Juridinių asmenų registre.

10. 4 laukelyje turi būti įrašoma Pranešimo formos pildymo data (metai, mėnuo, diena) ir Pranešimo formos registravimo numeris pagal mokesčių mokėtojo nusistatytą dokumentų registravimo tvarką.

11. 5 laukelis pildomas, kai Pranešimo forma teikiama mokesčių mokėtojo registravimo Registre duomenų papildymams (pakeitimams) registruoti.

12. 6 laukelyje turi būti įrašoma, kiek Pranešimo formos priedo lapų pateikia mokesčių mokėtojas (jeigu jų teikia).

13. Į Pranešimo formos 7, 8, 9 laukelius atitinkamai turi būti įrašomi telekomunikacijų rekvizitai:

13.1. 7 laukelyje įrašant mobiliojo telefono numerį, tarp kodo ir telefono numerio turi būti dedamas brūkšnelis;

13.2. 7 laukelyje įrašant stacionaraus telefono numerį, tarp gyvenamosios vietos miesto kodo ir telefono numerio turi būti dedamas brūkšnelis;

13.3. 8 laukelyje turi būti įrašomas fakso numeris, o 9 laukelyje – elektroninio pašto adresas (jei mokesčių mokėtojas juos turi).

14. Pranešimo formos 10, 12, 14 laukeliuose Pagrindinės vykdomos veiklos rūšys turi būti įrašomas mokesčių mokėtojo vykdomos veiklos rūšies kodas(-ai): klasė ir poklasis (6 skaitmenys) ir atitinkamai 11, 13, 15 laukeliuose – veiklos pavadinimas(-ai) pagal Ekonominės veiklos rūšių klasifikatorių (EVRK 2 red.), patvirtintą Statistikos departamento prie Lietuvos Respublikos Vyriausybės generalinio direktoriaus 2007 m. spalio 31 d. įsakymu Nr. DĮ-226, (Žin., 2007, Nr. 119-4877; toliau – EVRK 2 red.). Jeigu poklasio nėra, penktame ir šeštame 10, 12, 14 laukelio langeliuose turi būti įrašyti 0 (nuliai). EVRK 2 red. yra paskelbtas Statistikos departamento prie Lietuvos Respublikos Vyriausybės interneto svetainės (adresu: www.stat.gov.lt).

Punkto pakeitimai:

Nr. VA-2, 2008-01-25, Žin., 2008, Nr. 13-461 (2008-01-31), i. k. 1082055ISAK0000VA-2

15. Naujai Registre įregistruoti mokesčių mokėtojai į šių taisyklių 14 punkte nurodytus laukelius turi savo nuožiūra įrašyti pagrindinių (ne daugiau kaip trijų) numatomų vykdyti veiklos rūšių kodus ir pavadinimus, pagrindinė veiklos rūšis turi būti įrašoma pirma, ji vėliau bus įrašoma ir mokesčių deklaracijų atitinkamuose laukeliuose. Seniau Registre įregistruoti mokesčių mokėtojai, kurie teikia Pranešimo formą pasikeitus jų registravimo Registre duomenims, turi įrašyti faktiškai vykdomų pagrindinių veiklos rūšių kodus ir pavadinimus, pagrindinę veiklos rūšį įrašyti pirmą, ji įrašoma ir mokesčių deklaracijų atitinkamuose laukeliuose.

16. Kai veiklos rūšies pavadinimas į 11, 13 arba 15 laukelį netelpa, mokesčių mokėtojas gali įrašyti tik vykdomos veiklos rūšies kodą.

17. Pranešimo formos 16 laukelyje Darbo laikas turi būti įrašomas mokesčių mokėtojo darbo laikas buveinės adresu. Darbo laiko rašymo pavyzdys: nuo 8:15 iki 17: 45.

18. Pranešimo formos 17 laukelyje Identifikacinis numeris (kodas) turi būti įrašomas mokesčių mokėtojo apskaitą tvarkančio asmens identifikacinis numeris (asmens kodas). Jei mokesčių mokėtojo apskaitą tvarko pagal sutartį apskaitos paslaugas teikiantis juridinis asmuo, į šį laukelį turi būti įrašomas to juridinio asmens kodas. Kai apskaitą tvarko neribotos civilinės atsakomybės juridinio asmens savininkas, į šį laukelį turi būti įrašomas jo asmens kodas. Kai apskaitą tvarko užsienio asmuo, įrašomas tokiam asmeniui suteiktas mokesčių mokėtojo identifikacinis numeris (kodas).

19. Pirmą kartą Pranešimo formą teikiantys mokesčių mokėtojai 18 laukelio Įrašo tipas (R) nepildo.

20. Pranešimo formos 19 laukelis Duomenų pakeitimo data pildomas, kai Pranešimo forma teikiama mokesčių mokėtojo registravimo Registre duomenų, nurodytų šių taisyklių 18, 21, 22, 23 punktuose, papildymams (pakeitimams) registruoti. Pirmą kartą Pranešimo formą teikiantys mokesčių mokėtojai 19 laukelio nepildo.

21. Pranešimo formos 20 laukelyje Vardas, pavardė arba pavadinimas turi būti įrašomas mokesčių mokėtojo apskaitą tvarkančio asmens vardas, pavardė arba juridinio asmens pavadinimas.

22. Pranešimo formos 21 laukelyje Buveinės ar gyvenamosios vietos adresas turi būti įrašomas mokesčių mokėtojo apskaitą tvarkančio asmens buveinės (jei apskaitą tvarko juridinis asmuo) ar gyvenamosios vietos (jei apskaitą tvarko fizinis asmuo) adresas.

23. Į Pranešimo formos 22, 23, 25 laukelius atitinkamai turi būti įrašomi mokesčių mokėtojo apskaitą tvarkančio asmens buveinės ar gyvenamosios vietos telekomunikacijų rekvizitai, o į 24 laukelį turi būti įrašomas pašto kodas. Telekomunikacijų rekvizitai į Pranešimo formą įrašomi vadovaujantis šių taisyklių 13 punktu.

24. Pranešimo formą (išskyrus pateiktą elektroniniu paštu) turi pasirašyti jį užpildęs mokesčių mokėtojo vadovas, neribotos civilinės atsakomybės juridinio asmens savininkas ar įgaliotas asmuo.

25. Pranešimo formos dalyje Pildo apskrities VMI Registro tvarkytojas turi įrašyti Pranešimo formoje nurodytų mokesčių mokėtojo duomenų įregistravimo į Registrą datą ir pasirašyti.

26. Pranešimo formos priedą pildo ir teikia mokesčių mokėtojai:

26.1. turintys kitų struktūrinių padalinių, neįregistruotų Juridinių asmenų registre;

26.2. įsteigę filialus, atstovybes ar kitas nuolatines buveines užsienio valstybėse;

26.3. kurių biuro (kontoros) adresas nesutampa su buveinės adresu, įregistruotu Juridinių asmenų registre;

26.4. kurių buveinės adresu yra sandėlis, prekybos vieta ar kita veiklos vykdymo vieta.

27. Mokesčių mokėtojai, teikiantys Pranešimo formos priedą, turi užpildyti tokius laukelius:

27.1. 1 laukelyje Mokesčių mokėtojo identifikacinis numeris (kodas) turi įrašyti Pranešimo formos priedą pateikusio mokesčių mokėtojo identifikacinį numerį (kodą);

27.2. 2 laukelyje Pavadinimas turi įrašyti Pranešimo formos priedą pateikusio mokesčių mokėtojo pavadinimą;

27.3. laukelyje Lapo numeris – pildomo Pranešimo formos priedo lapo eilės numerį iš eilės (1, 2, 3 ir t. t.);

27.4. 3 laukelyje – Pranešimo formos priedo pildymo datą ir registracijos numerį pagal mokesčių mokėtojo nusistatytą dokumentų registravimo tvarką;

27.5. A1 laukelyje Padalinio numeris – struktūrinio padalinio, filialo, atstovybės ar pan. (toliau – padalinys) numerį eilės tvarka. Šis laukelis pildomas, jeigu mokesčių mokėtojas nurodo, kad turi keletą padalinių;

27.6. A2 laukelyje Padalinio tipas – padalinio tipo kodą (išskyrus akcizų sandėlius) iš Pranešimo formos priede pateikto padalinių tipų klasifikatoriaus:

11 – mokesčių mokėtojo filialas, kurio buveinė yra užsienio valstybėje ir jis yra įregistruotas užsienio valstybėje pagal tos valstybės teisės aktus;

12 – mokesčių mokėtojo atstovybė, kurios buveinės yra užsienio valstybėje ir ji yra įregistruota užsienio valstybėje pagal tos valstybės teisės aktus;

13 – gamybinė patalpa, gamybai skirta patalpa – tai patalpa, kurioje kas nors gaminama (gamyklos, dirbtuvės, produkcijos perdirbimo įmonės, kalvės, skerdyklos ir pan.);

14 – prekybos vieta – tai vieta, susijusi su prekių pirkimu ir pardavimu. Prie prekiavimo vietų priskiriama prekyba kioskuose arba prekyba nuo laikinų prekystalių;

15 – sandėlis – tai patalpa, kuri pagal savo tiesioginę paskirtį naudojama prekėms sandėliuoti (saugyklos, bendro naudojimo sandėliai, specialūs sandėliai ir kiti objektai, naudojami produkcijai laikyti bei saugoti);

16 – biuras (kontora) – tai patalpos, skirtos administraciniams tikslams, ir/arba patalpos, kur saugomi mokesčių mokėtojo atskaitomybės dokumentai;

18 – muitinės sandėlis;

19 – nekilnojamojo turto objektas, taip pat ir esantis užsienio valstybėje;

20 – kita nuolatinė buveinė užsienio valstybėje;

99 – kita veiklos vykdymo vieta arba vieta, kurioje vykdoma veikla, nepriskirta prie išvardytų padalinių tipų;

27.7. jei tuo pačiu adresu yra, pvz., ir biuras (kontora), ir sandėlis, ir prekybos salė, tai kaip skirtingi padalinių tipai turi būti nurodomi ir biuras (kontora), ir prekybos salė, nepaisant to, kad jie yra tuo pačiu adresu, pvz., biuras (kontora) – 16 kodas, sandėlis – 15 kodas, prekybos vieta (salė) – 14 kodas;

27.8. A3 laukelis Įrašo tipas (R) ir A4 laukelis Duomenų pakeitimo data turi būti pildomi, kai Pranešimo formos priedas teikiamas A5, A6, A7, A8, A10, A11, A12, A13, A14, A15, A16 laukelių duomenų papildymams (pakeitimams) registruoti. Pirmą kartą Pranešimo formos priedą teikiantys mokesčių mokėtojai šių laukelių nepildo;

27.9. A5 laukelyje Pavadinimas atitinkamai turi būti įrašomas padalinio užsienio valstybėje pavadinimas ar padalinio Lietuvoje pavadinimas. Padalinių Lietuvoje pavadinimų rašymo pavyzdys:

Sandėlis, Parduotuvė A, Muitinės sandėlis, Dirbtuvės, Lažybų punktas;

27.10. A6 laukelis Padalinio identifikacinis numeris (kodas) užsienio valstybėje turi būti pildomas, kai mokesčių mokėtojas nurodo, kad jis turi padalinį užsienio valstybėje. Į laukelį įrašomas padalinio įregistravimo užsienio valstybės atitinkamame registre identifikacinis numeris (kodas);

27.11. A7 laukelyje Pašto kodas turi būti įrašomas mokesčių mokėtojo padalinio adreso pašto kodas;

27.12. A8 laukelyje Adresas – padalinio adresas, kuris turi būti rašomas vadovaujantis šių taisyklių 7.6 punktu. Jei mokesčių mokėtojas nurodo, kad turi padalinį užsienio valstybėje, tai, vadovaujantis šių taisyklių 7.8 punktu, atitinkamai turi būti įrašomas jo adresas užsienio valstybėje;

27.13. A9 laukelis turi būti pažymimas X ženklu, jeigu padalinio patalpos nuosavybes teise priklauso kitam juridiniam ar fiziniam asmeniui, o mokesčių mokėtojas yra tik tų patalpų nuomininkas, ir atitinkamai užpildomi A10 ir A11 laukeliai:

27.13.1. A10 laukelyje Padalinio patalpų savininko identifikacinis numeris (kodas) turi būti įrašomas padalinio patalpų savininko asmens kodas (jeigu patalpų savininkas yra fizinis asmuo) ar juridinio asmens kodas (jeigu patalpų savininkas yra juridinis asmuo);

27.13.2. A11 laukelyje Vardas, pavardė/pavadinimas turi būti įrašomas padalinio patalpų savininko vardas, pavardė (jeigu savininkas yra fizinis asmuo) ar juridinio asmens pavadinimas (jeigu savininkas yra juridinis asmuo);

27.14. A12, A13, A14 laukeliuose turi būti įrašomi padalinio telekomunikacijų rekvizitai (jei mokesčių mokėtojas juos turi nurodytuose padaliniuose). Telekomunikacijų rekvizitai įrašomi vadovaujantis šių taisyklių 13 punktu;

27.15. A15 laukelyje Padalinio vadovo (įgalioto asmens) identifikacinis numeris (kodas) turi būti įrašomas padalinio vadovo ar kito įgalioto asmens (jeigu toks yra paskirtas) asmens kodas ir atitinkamai į A16 laukelį turi būti įrašomas to asmens vardas, pavardė.

28. Pranešimo formos priedą (išskyrus pateiktą elektroniniu paštu) turi pasirašyti jį užpildęs mokesčių mokėtojo vadovas, neribotos civilinės atsakomybės juridinio asmens savininkas ar įgaliotas asmuo.

29. Pranešimo formos priedo dalyje Pildo apskrities VMI Registro tvarkytojas turi įrašyti Pranešimo formos priede nurodytų mokesčių mokėtojo duomenų įregistravimo į Registrą datą ir pasirašyti.

III. MOKESČIŲ MOKĖTOJŲ REGISTRAVIMO REGISTRE DUOMENŲ PAPILDYMAS (PAKEITIMAS)

30. Mokesčių mokėtojas privalo per 5 darbo dienas Registro tvarkytojui pranešti apie pasikeitimą tokių jo registravimo Registre duomenų:

30.1. telekomunikacijų rekvizitų,

30.2. pagrindinės vykdomos veiklos rūšies (rūšių) kodo (-ų),

30.3. darbo laiko,

30.4. apskaitą tvarkančio asmens duomenų,

30.5. Pranešimo formos priede nurodytų mokesčių mokėtojo padalinių duomenų.

31. Kai pasikeičia tik Pranešimo formos priede nurodyti mokesčių mokėtojo registravimo Registre duomenys, mokesčių mokėtojas gali teikti tik Pranešimo formos priedą.

32. Visais mokesčių mokėtojo registravimo Registre duomenų papildymo (pakeitimo) atvejais privaloma pildyti:

32.1. Pranešimo formos 1 laukelis Mokesčių mokėtojo identifikacinis numeris (kodas), 2 laukelis Pavadinimas, 3 laukelis Buveinės adresas ir 4 laukelis Pildymo data ir registracijos numeris pagal mokesčių mokėtojo nustatytą dokumentų registravimo tvarką;

32.2. Pranešimo formos priedo 1 laukelis Mokesčių mokėtojo identifikacinis numeris (kodas), 2 laukelis Pavadinimas, 3 laukelis Pildymo data ir registracijos numeris pagal mokesčių mokėtojo nustatytą dokumentų registravimo tvarką.

33. Pranešimo formos 5 laukelyje ženklu X pažymima, kad Pranešimo forma teikiama registravimo Registre duomenų papildymams (pakeitimams) registruoti ir pildomi tik tie Pranešimo formos laukeliai, kurių duomenys yra keičiami.

34. Apskaitą tvarkančio asmens duomenų papildymo (pakeitimo) tvarka:

34.1. Pranešimo formos įrašo tipo 18 laukelis (R) pildomas tik tuo atveju, kai mokesčių mokėtojas nutraukia sutartį su apskaitą tvarkančiu asmeniu ir naujas apskaitą tvarkantis asmuo nėra priimamas. Į Pranešimo formos 18 laukelį Įrašo tipas (R) turi būti įrašoma reikšmė L (likviduojamas įrašas), o Pranešimo formos 19 laukelyje Duomenų pakeitimo data įrašoma apskaitą tvarkančio asmens atleidimo data ir atitinkamai užpildomi Pranešimo formos 17, 20, 21, 22, 23, 24, 25 laukeliai;

34.2. jeigu keičiasi mokesčių mokėtojo apskaitą tvarkančio asmens duomenys (apskaitą pradeda tvarkyti kitas asmuo), mokesčių mokėtojas turi pateikti naują Pranešimo formą registravimo Registre duomenų papildymams (pakeitimams) registruoti atitinkamai užpildęs jos 17, 20, 21, 22, 23, 24, 25 laukelius; o Pranešimo formos 19 laukelyje Duomenų pakeitimo data turi būti įrašoma šių duomenų papildymo (pakeitimo) įsigaliojimo data (naujo apskaitą tvarkančio asmens priėmimo į darbą data arba sutarties pasirašymo data).

35. Keičiant Pranešimo formos priede nurodytus mokesčių mokėtojo registravimo Registre duomenis, įrašo tipo (R) laukelyje turi būti įrašomas įrašo keitimo tipas:

N – (naujas įrašas) naudojamas, kai įrašomi nauji duomenys, senieji duomenys išlieka nepakitę (pvz., mokesčių mokėtojas įsteigė užsienio valstybėje naują padalinį, įsigijo naują nekilnojamojo turto objektą ar atidarė naujo tipo padalinį), užpildomi A1, A2, A3, A4, A5, A6, A7, A8, A9, A10, A11, A12, A13, A14, A15, A16 laukeliai;

K – (keičiamas įrašas) naudojamas, kai keičiami tam tikri padalinių duomenys (pvz., telekomunikacijų rekvizitai arba keičiasi padalinio nuomojamų patalpų savininkas), užpildomi A1, A2, A3, A4, A5 ir keičiamų duomenų laukeliai;

L – (likviduojamas įrašas) naudojamas, kai naikinami visi duomenys (pvz., likviduojamas padalinys ar padalino patalpos tampa mokesčių mokėtojo nuosavybe), užpildomi A1, A2, A3, A4, A5, A6, A7, A8 laukeliai.

1 pavyzdys

Mokesčių mokėtojas įsteigė naują padalinį Lietuvoje – gamybinę patalpą. Norėdamas įregistruoti registravimo Registre duomenų papildymą, jis turi pateikti Pranešimo formos priedą duomenų papildymams įregistruoti. Pateiktame Pranešimo formos priede turi būti pildomi: 1 laukelis „Mokesčių mokėtojo identifikacinis numeris (kodas)“, lapo numeris, 2 laukelis – mokesčių mokėtojo „Pavadinimas“, 3 laukelis – „Pildymo data“ ir registracijos numeris pagal mokesčių mokėtojo nustatytą dokumentų registravimo tvarką. A1 laukelyje turi būti įrašomas padalinio numeris eilės tvarka ir A2 laukelyje – padalinio tipo kodas „13“ iš Pranešimo formos priede pateikto padalinių tipų klasifikatoriaus. A3 laukelyje „Įrašo tipas (R)“ turi būti įrašomas keitimo tipas „N“ ir atitinkamai į A4 laukelį mokesčių mokėtojo registravimo Registre duomenų papildymo įsigaliojimo data. A5 laukelyje įrašomas pavadinimas „Gamybinė patalpa“ arba kitas mokesčių mokėtojo padaliniui suteiktas pavadinimas. A7 laukelyje – pašto kodas ir A8 laukelyje – gamybinės patalpos adresas. A9 laukelis pažymimas „X“ ženklu, jeigu padalinio patalpos nuosavybės teise priklauso kitam juridiniam ar fiziniam asmeniui, ir atitinkamai turi būti užpildomi A10 ir A11 laukeliai: A10 laukelyje „Padalinio patalpų savininko identifikacinis numeris (kodas)“ reikia įrašyti gamybinės patalpos savininko asmens kodą arba juridinio asmens kodą, o A11 laukelyje – „Vardas, pavardė/pavadinimas“ turi būti įrašomas padalinio patalpų savininko vardas, pavardė ar juridinio asmens pavadinimas. Jeigu registruojamos gamybinės patalpos nuosavybės teise priklauso mokesčių mokėtojui, šių laukelių pildyti nereikia. A12, A13, A14 laukeliuose turi būti įrašomi padalinio telekomunikacijų rekvizitai, jei registruojamose gamybinėse patalpose mokesčių mokėtojas juos turi, ir A15 laukelyje „Padalinio vadovo (įgalioto asmens) identifikacinis numeris (kodas)“ turi būti įrašomas padalinio vadovo (ar kito įgalioto asmens) asmens kodas bei atitinkamai į A16 laukelį – to asmens vardas, pavardė, jeigu tokie yra paskirti. Pranešimo formos priedą (išskyrus pateiktą elektroniniu paštu) turi pasirašyti jį užpildęs mokesčių mokėtojo vadovas, neribotos civilinės atsakomybės juridinio asmens savininkas ar įgaliotas asmuo.

2 pavyzdys

Pasikeitė mokesčių mokėtojo padalinio telekomunikacijų rekvizitai. Norėdamas įregistruoti registravimo Registre duomenų pakeitimą, mokesčių mokėtojas turi pateikti Pranešimo formos priedą duomenų pakeitimams įregistruoti ir jame užpildyti: 1 laukelį „Mokesčių mokėtojo identifikacinis numeris (kodas)“, nurodyti lapo numerį, 2 laukelį – „Pavadinimas“, 3 laukelį – „Pildymo data“ ir nurodyti registracijos numerį pagal mokesčių mokėtojo nustatytą dokumentų registravimo tvarką. A1 laukelyje turi būti įrašomas registruoto padalinio eilės numeris, o A2 laukelyje – padalinio tipo kodas iš Pranešimo formos priede pateikto padalinių tipų klasifikatoriaus. A3 laukelyje „Įrašo tipas (R)“ turi būti įrašomas keitimo tipas „K“, o atitinkamai į A4 laukelį – mokesčių mokėtojo registravimo Registre duomenų pakeitimo įsigaliojimo data. A5 laukelyje turi būti įrašomas padalinio pavadinimas. A12, A13, A14 laukeliuose turi būti įrašomi pasikeitę (nauji) padalinio telekomunikacijų rekvizitai. Pranešimo formos priedą (išskyrus pateiktą elektroniniu paštu) turi pasirašyti jį užpildęs mokesčių mokėtojo vadovas, neribotos civilinės atsakomybės juridinio asmens savininkas ar įgaliotas asmuo.

3 pavyzdys

Mokesčių mokėtojas likviduoja padalinį Lietuvoje – prekybos vietą, pvz., XXX pavadinimo parduotuvę. Norėdamas įregistruoti registravimo Registre duomenų pakeitimą, jis turi pateikti Pranešimo formos priedą ir jame užpildyti: 1 laukelį „Mokesčių mokėtojo identifikacinis numeris (kodas)“, nurodyti lapo numerį, 2 laukelį – „Pavadinimas“, 3 laukelį – „Pildymo data“ ir nurodyti registracijos numerį pagal mokesčių mokėtojo nustatytą dokumentų registravimo tvarką. A1 laukelyje turi būti įrašomas padalinio numeris eilės tvarka, o A2 laukelyje – padalinio tipo kodas „14“, t. y. tipo kodas, kuriuo buvo įregistruotas padalinys – XXX pavadinimo parduotuvė. A3 laukelyje „Įrašo tipas (R)“ turi būti įrašomas keitimo tipas „L“, o atitinkamai į A4 laukelį – mokesčių mokėtojo registravimo Registre duomenų pakeitimo įsigaliojimo data. A5 laukelyje turi būti įrašoma XXX parduotuvė, A7 laukelyje – pašto kodas, o A8 laukelyje – XXX parduotuvės adresas. Pranešimo formos priedą (išskyrus pateiktą elektroniniu paštu) turi pasirašyti jį užpildęs mokesčių mokėtojo vadovas, neribotos civilinės atsakomybės juridinio asmens savininkas ar įgaliotas asmuo.

IV. UŽPILDYTOS PRANEŠIMO FORMOS IR PRANEŠIMO FORMOS PRIEDO TEIKIMAS

36. Tinkamai užpildyta Pranešimo forma ir/ar Pranešimo formos priedas Registro tvarkytojui gali būti pateikti tokiais būdais:

36.1. tiesiogiai įteikti Registro tvarkytojui;

36.2. atsiųsti klasikiniu paštu (per pašto įstaigą);

36.3. atsiųsti elektroniniu paštu savo buveinės vietos Registro tvarkytojui nurodytu elektroninio pašto adresu arba per Valstybinės mokesčių inspekcijos prie Lietuvos Respublikos finansų ministerijos (toliau – VMI prie FM) interneto svetainėje (adresu:www.vmi.lt) specialią aplikaciją.

37. Mokesčių mokėtojai gali pildyti ir Registro tvarkytojui teikti tiek VMI prie FM (adresu: www.vmi.lt) paskelbtas, tiek ir AVMI platinamas Pranešimų formas ir/ar Pranešimų formų priedus.

38. Apie šių taisyklių 30 punkte nurodytų mokesčių mokėtojo registravimo Registre duomenų papildymus (pakeitimus) mokesčių mokėtojas gali pranešti 36 punkte nurodytais būdais. Pranešimo formoje ir/ar Pranešimo formos priede turi būti nurodyti pasikeitę ar atsiradę nauji mokesčių mokėtojo registravimo Registre duomenys ir jų įsigaliojimo data.

39. Jeigu Pranešimo forma ir/ar Pranešimo formos priedas Registro tvarkytojui yra pateikti elektroniniu ar klasikiniu paštu, mokesčių mokėtojui jo nurodytu elektroninio pašto ar buveinės adresu turi būti pranešama apie Pranešimo formos ir/ar Pranešimo formos priedo gavimą.

40. Tiesiogiai įteikti, klasikiniu ar elektroniniu paštu pateikti Registro tvarkytojui Pranešimo forma ir/ar Pranešimo formos priedas turi būti užpildyti ir pateikti laikantis šių taisyklių reikalavimų. Registro tvarkytojas, gavęs mokesčių mokėtojo užpildytą Pranešimo formą ir/ar Pranešimo formos priedą, turi sutikrinti Pranešimo formoje ir/ar Pranešimo formos priede nurodytus mokesčių mokėtojo registravimo Registre duomenis. Jeigu pateiktose Pranešimo formoje ir/ar Pranešimo formos priede įrašyti mokesčių mokėtojo duomenys yra neteisingi ir/ar netikslūs, neatitinka šiose taisyklėse nurodytų reikalavimų, trūksta duomenų, Registro tvarkytojas turi apie tai pranešti mokesčių mokėtojui telefonu, o prireikus registruotu laišku (nurodytu buveinės ar elektroninio pašto adresu) išsiųsti laisvos formos pranešimą, kad mokesčių mokėtojas per 5 darbo dienas savo duomenis ar dokumentus papildomai pateiktų ar patikslintų. Jei mokesčių mokėtojas per nurodytą terminą to nepadaro, tai Pranešimo forma ir/ar Pranešimo formos priedas laikomi nepateiktais.

V. MOKESČIŲ ADMINISTRATORIAUS INICIATYVA PILDOMŲ (KEIČIAMŲ) MOKESČIŲ MOKĖTOJŲ REGISTRAVO REGISTRE DUOMENŲ SĄRAŠAS IR ŠALTINIAI

41. Registro tvarkytojas gali pats inicijuoti mokesčių mokėtojo registravimo Registre duomenų papildymą (pakeitimą).

42. Registro tvarkytojo iniciatyva gali būti papildomi (pakeičiami) tokie mokesčių mokėtojo registravimo Registre duomenys:

42.1. pagrindinės vykdomos veiklos rūšies kodai;

42.2. telekomunikacijų rekvizitai;

42.3. nesavarankiškų padalinių, jų veiklos vietų, nekilnojamojo turto objektų, esančių Lietuvoje bei užsienio valstybėse ir neįregistruotų Juridinių asmenų registre, duomenys:

42.3.1. užsienio valstybės atitinkamame registre įregistruoto padalinio identifikacinis numeris (kodas);

42.3.2. padalinių užsienio valstybėje adresai ar padalinio adresas Lietuvoje ir pašto kodas;

42.3.3. padalinio patalpų savininko identifikacinis numeris ar asmens kodas, pavadinimas ar vardas, pavardė, jeigu padalinio patalpos nuosavybės teise priklauso kitam juridiniam ar fiziniam asmeniui;

42.3.4. padalinio telekomunikacijų rekvizitai.

43. Registro tvarkytojo iniciatyva gali būti papildomi (pakeičiami) šių taisyklių 42 punkte nurodyti mokesčių mokėtojo registravimo Registre duomenys pagal tokius šaltinius:

43.1. pagal mokesčių mokėtojo pateiktas mokesčių deklaracijas:

43.1.1. pridėtinės vertės mokesčio deklaraciją – taisyklių 42.1, 42.2 ir 42.3 punktuose nurodyti duomenys;

43.1.2. nekilnojamojo turto mokesčio deklaraciją – taisyklių 42.2 ir 42.3 punktuose nurodyti duomenys;

43.1.3. metinę A klasės išmokų, nuo jų išskaičiuoto ir sumokėto pajamų mokesčio deklaraciją – taisyklių 42.2 ir 42.3.2 punktuose nurodyti duomenys;

43.1.4. metinę pelno mokesčio deklaraciją – taisyklių 42.1, 42.2 ir 42.3 punktuose nurodyti duomenys;

43.2. pagal mokestinio tyrimo, mokestinio patikrinimo, operatyvaus patikrinimo ar vizitavimo metu nustatytus duomenis – taisyklių 42 punkte nurodyti duomenys;

43.3. pagal mokesčių administratoriaus turimą ir/ar iš kitų duomenų šaltinių gautą informaciją – taisyklių 42 punkte nurodyti duomenys;

43.4. pagal trečiųjų asmenų teikiamą informaciją – taisyklių 42.2 ir 42.3 punktuose nurodyti duomenys.

VI. MOKESČIŲ MOKĖTOJŲ REGISTRAVIMO REGISTRE DUOMENŲ PAPILDYMAS (PAKEITIMAS) MOKESČIŲ ADMINISTRATORIAUS INICIATYVA

44. Pagal šių taisyklių 43.1 punkte nurodytus duomenų šaltinius mokesčių mokėtojų duomenys, kurių nėra Registre arba kurie skiriasi nuo mokesčių mokėtojų pateiktų Pranešimo formose ir/ar Pranešimo formų prieduose, mokesčių administratoriaus iniciatyva yra papildomi (pakeičiami) ir nurodomas atitinkamos pateiktos mokesčių deklaracijos numeris, pavadinimas ir pateikimo data.

45. Atsiradus šių taisyklių 43.2 ir 43.3 punktuose nurodytam bent vienam su mokesčių mokėtojų registravimo Registre duomenų papildymu (pakeitimu) susijusiam duomenų šaltiniui, mokesčių administratoriaus pareigūnas Registro tvarkytojui turi pateikti Informacinį pranešimą apie mokesčių administratoriaus pareigūno veiklos metu nustatytus mokesčių mokėtojo registravimo į Mokesčių mokėtojų registrą duomenų neatitikimus, kurio REG803 forma patvirtinta Valstybinės mokesčių inspekcijos prie Lietuvos Respublikos finansų ministerijos viršininko 2006 m. vasario 28 d. įsakymu Nr. VA-21 (Žin., 2006, Nr. 28-974).

46. Trečiųjų asmenų teikiama informacija dėl mokesčių mokėtojo registravimo Registre duomenų (toliau – informacija) turi būti perduodama tam Registro tvarkytojui, kurio aptarnaujamoje teritorijoje yra informaciją teikiančio trečiojo asmens buveinė ar nuolatinė gyvenamoji vieta. Informacija pagal šių taisyklių 43.4 punkte nurodytą duomenų šaltinį turi būti rašytinės formos ir užregistruota teisės aktų nustatyta tvarka. Prie pateiktos informacijos gali būti pridėti mokesčių mokėtojų registravimo Registre duomenų papildymą (pakeitimą) pagrindžiantys dokumentų nuorašai. Pateikdami informaciją tretieji asmenys papildomai turi nurodyti savo pavadinimą ar vardą, pavardę, identifikacinį numerį (kodą) ar asmens kodą, buveinės ar gyvenamosios vietos adresą, telekomunikacijų rekvizitus, datą ir kitus reikalingus duomenis.

Jeigu informacija apie mokesčių mokėtoją pateikta ne jo buveinės vietos Registro tvarkytojui, tai šis Registro tvarkytojas, gautą informaciją užregistravęs, ne vėliau kaip per 3 darbo dienas privalo ją persiųsti Registro tvarkytojui, kurio aptarnaujamoje teritorijoje yra to mokesčių mokėtojo buveinė.

47. Registro tvarkytojas, gavęs šių taisyklių 44, 45 ir 46 punktuose nurodytą informaciją, mokesčių mokėtoją apie tai per 2 darbo dienas turi informuoti žodžiu (telefonu) ar elektroniniu paštu ir nurodyti, kad mokesčių mokėtojas per 5 darbo dienas nuo tokio informavimo dienos apie pasikeitusius ar naujus savo registravimo Registre duomenis šių taisyklių 36 punkte nurodytu būdu praneštų Registro tvarkytojui pateikdamas Pranešimo formą ir/ar Pranešimos formos priedą.

48. Jeigu mokesčių mokėtojas nevykdo žodinio Registro tvarkytojo nurodymo ir nepateikia Registro tvarkytojui Pranešimo formos ir/ar Pranešimos formos priedo apie pasikeitusius ar naujus registravimo Registre duomenis arba jeigu Registro tvarkytojui niekaip nepavyko mokesčių mokėtojo apie tai informuoti, Registro tvarkytojas mokesčių mokėtojui per 3 darbo dienas registruotu laišku turi išsiųsti REG804 pranešimą.

Kartu su REG804 pranešimu Registro tvarkytojas mokesčių mokėtojui privalo išsiųsti jo registravimo Registre duomenų išrašą, kad mokesčių mokėtojas turėtų galimybę pasitikrinti ir kitus savo duomenis, esančius Registre.

49. Apie pasikeitusius ar naujus savo registravimo Registre duomenis mokesčių mokėtojas per 5 darbo dienas nuo REG804 pranešimo gavimo dienos turi pranešti Registro tvarkytojui šių taisyklių 36 punkte nurodytu būdu pateikdamas Pranešimo formą ir/ar Pranešimo formos priedą.

50. Vadovaujantis MAĮ 164 str. 3 dalimi, dokumentų, siunčiamų registruotu laišku, įteikimo diena laikoma penkta darbo diena, einanti po siunčiamų dokumentų perdavimo paštui dienos.

51. Jei mokesčių mokėtojas nesutinka su Registro tvarkytojo turima informacija apie pasikeitusius ar naujus mokesčių mokėtojo registravimo Registre duomenis, per 5 darbo dienas nuo REG804 pranešimo gavimo dienos Registro tvarkytojui turi pateikti (tiesiogiai įteikti Registro tvarkytojui ar atsiųsti klasikiniu paštu) Motyvuotą paaiškinimą dėl mokesčių administratoriaus pareigūno veiklos metu nustatytų mokesčių mokėtojo registravimo į Mokesčių mokėtojų registrą duomenų neatitikimų, kurio REG805 forma patvirtinta Valstybinės mokesčių inspekcijos prie Lietuvos Respublikos finansų ministerijos viršininko 2006 m. vasario 28 d. įsakymu Nr. VA-21 (Žin., 2006, Nr. 28-974, toliau – REG805 paaiškinimas). Remiantis REG805 paaiškinimu, mokesčių mokėtojo registravimo Registre duomenys į Registrą neįrašomi.

52. Jei mokesčių mokėtojas, kuriam buvo išsiųstas REG804 pranešimas, nepateikia užpildytos Pranešimo formos ir/ ar Pranešimo formos priedo apie savo registravimo Registre duomenų papildymą (pakeitimą), ir esant šių taisyklių 43.2 punkte nurodytam su mokesčių mokėtojo registravimo Registre duomenų papildymu (pakeitimu) susijusiam duomenų šaltiniui, į Registrą Registro tvarkytojo iniciatyva turi būti įrašomi šių taisyklių 42 punkte nurodyti mokesčių mokėtojo registravimo Registre duomenys.

53. Jei mokesčių mokėtojas, kuriam buvo išsiųstas REG804 pranešimas, nepateikia užpildytų Pranešimo formos ir/ar Pranešimo formos priedo apie savo registravimo Registre duomenų papildymą (pakeitimą), arba jei Registro tvarkytojo išsiųstas REG804 pranešimas grįžta neradęs adresato ir esant bent vienam šių taisyklių 43.1, 43.3 ir 43.4 punktuose išvardytam su mokesčių mokėtojo registravimo Registre duomenų papildymu (pakeitimu) susijusiam duomenų šaltiniui, Registro tvarkytojas mokesčių mokėtoją, informacijos apie pasikeitusius ar naujus mokesčių mokėtojo registravimo Registre duomenų teisingumui nustatyti, gali perduoti operatyviam patikrinimui atlikti.

Po operatyvaus patikrinimo rezultatų įforminimo ir esant atitikimams pagal šių taisyklių 43.1, 43.3 ir 43.4 punktuose pateiktą informaciją, Registro tvarkytojas priima sprendimą dėl mokesčių mokėtojo registravimo Registre duomenų įrašymo į Registrą.

54. Gavęs informaciją ir atlikęs veiksmus, numatytus šių taisyklių 52–53 punktuose, Registro tvarkytojas turi užpildyti Pranešimo formą ir/ar Pranešimo formos priedą ir pasikeitusius ar naujus mokesčių mokėtojų registravimo Registre duomenis savo iniciatyva į Registrą įrašo per 3 darbo dienas, nurodęs su mokesčių mokėtojų registravimo Registre duomenų papildymu (pakeitimu) susijusį duomenų šaltinį, nurodytą šių taisyklių 43 punkte.

55. Apie Registre įregistruotų pasikeitusių ar naujų mokesčių mokėtojo duomenų sutvarkymą (įregistravimą) savo iniciatyva Registro tvarkytojas mokesčių mokėtojui turi pranešti registruotu laišku išsiųsdamas užpildytą Pranešimo formą ir/ar Pranešimo formos priedą bei atitinkamą lydraštį.

56. Jei nesutampa Registre jau esantys ir pagal šių taisyklių 43 punkte nurodytus duomenų šaltinius naujai įrašytini mokesčių mokėtojų duomenys, tai prioritetas teikiamas tiems mokesčių mokėtojų registravimo Registre duomenims, kurių nustatymo data yra vėlesnė.

VII. KLAIDINGŲ AR NETIKSLIŲ MOKESČIŲ MOKĖTOJŲ REGISTRAVIMO REGISTRE DUOMENŲ PILDYMAS (KEITIMAS)

57. Mokesčių mokėtojai turi teisę su Registre esančiais savo registravimo duomenimis susipažinti taip:

57.1. Registro tvarkytojui teikiant informaciją žodžiu betarpiškai ar telefonu;

57.2. teikiant Registro duomenų išrašus raštu;

57.3. elektroniniu būdu pagal mokesčių administratoriaus ir mokesčių mokėtojo sudarytą duomenų teikimo sutartį.

Informacija apie Registre esančius mokesčių mokėtojo registravimo duomenis teikiama pagal žodinį arba rašytinį prašymą mokesčių mokėtojo atstovui pateikus savo identifikacinius duomenis.

58. Netikslūs ir klaidingi Registre esantys mokesčių mokėtojų registravimo duomenys, įregistruoti Registro tvarkytojo iniciatyva, Registre pildomi (keičiami) remiantis mokesčių mokėtojo pateiktais Pranešimo forma ir/ar Pranešimo formos priedu.

59. Mokesčių mokėtojai, kurių registravimo duomenys įrašyti Registre, privalo pateikti Pranešimo formą ir/ar Pranešimo formos priedą šių taisyklių 36 punkte nurodytu būdu, kad būtų ištaisyti netikslūs ar papildyti neišsamūs mokesčių mokėtojų registravimo Registre duomenys. Registro tvarkytojas, gavęs Pranešimo formą ir/ar Pranešimo formos priedą, turi per 3 darbo dienas nuo gavimo dienos ištaisyti mokesčių mokėtojų registravimo Registre duomenis.

60. Jeigu šių taisyklių 42.1, 42.2 ir 42.3.4 punktuose nurodytų mokesčių mokėtojų registravimo Registre duomenų nustatymo data yra vėlesnė nei Registre jau esančių duomenų, tai pastarieji duomenys turi būti atnaujinami pagal Registro tvarkytojo turimus, taisyklių 43 punkte nurodytus, duomenų šaltinius ir palikti galioti ne daugiau kaip trijų pagrindinės vykdomos veiklos rūšies kodų ir ne daugiau kaip dviejų telekomunikacijų rekvizitų duomenis, taip pat nurodyti tų duomenų šaltinį ir kiekvieno įrašo pradžios bei pabaigos datą.

61. Pagal šių taisyklių 43 punkte nurodytus su mokesčių mokėtojų registravimu Registre duomenų papildymu (pakeitimu) susijusius duomenų šaltinius, mokesčių mokėtojų registravimo Registre duomenų įrašymo į Registrą atveju klaidingi mokesčių mokėtojų registravimo Registre duomenys turi būti įrašomi prie istorinių duomenų, nurodžius pabaigos datą.

62. Jeigu mokesčių mokėtojų registravimo duomenys jau yra Registre pagal kitus duomenų šaltinius, tai nauji registravimo duomenys į Registrą įtraukiami pagal naujus įrašus, nurodant šių taisyklių 43 punkte nurodytą duomenų šaltinį ir įrašo pradžios datą.

Registro duomenys laikomi teisingais, kol neįrodyta priešingai.

VIII. BAIGIAMOSIOS NUOSTATOS

63. Už mokesčių mokėtojo registravimo Registre duomenų nepateikimą ar pavėluotą pateikimą Registro tvarkytojui mokesčių mokėtojas atsako Lietuvos Respublikos įstatymų nustatyta tvarka.

64. Registro tvarkytojas atsako už mokesčių mokėtojų registravimo Registre duomenų tinkamą tvarkymą. Netikslūs ir neteisingi mokesčių mokėtojų registravimo Registre duomenys turi būti nedelsiant papildyti (pakeisti) šiose taisyklėse nurodyta tvarka.

65. Šių taisyklių nuostatos taip pat taikomos mokesčių mokėtojams, įregistruotiems Registre iki šių taisyklių įsigaliojimo dienos.

66. Asmenys, pažeidę šių taisyklių reikalavimus, atsako Lietuvos Respublikos teisės aktų nustatyta tvarka.

______________

Priedo pakeitimai:

Nr. VA-21, 2006-02-28, Žin., 2006, Nr. 28-974 (2006-03-09), i. k. 1062055ISAK000VA-21

FR0780 forma patvirtinta

Valstybinės mokesčių inspekcijos prie

Lietuvos Respublikos finansų ministerijos

viršininko 2004 m. gruodžio 15 d.

įsakymu Nr. VA-189

(dokumento sudarytojo pavadinimas)

(įstaigos duomenys)

Adresatas	________ Nr.

(pavadinimas, buveinės adresas)	(data)	(registravimo numeris)

PRANEŠIMAS APIE ĮREGISTRAVIMĄ MOKESČIŲ MOKĖTOJŲ REGISTRE

Pranešame, kad 2000-00-00 esate įregistruotas Mokesčių mokėtojų registre. Jūsų mokesčių mokėtojo identifikacinis numeris (kodas) yra 000000000, jį būtina nurodyti visose savo buveinės vietos apskrities valstybinei mokesčių inspekcijai (toliau – AVMI) teikiamose mokesčių deklaracijose ir kituose dokumentuose, kuriuose šis rekvizitas yra privalomas.

Maloniai prašome per 5 darbo dienas nuo šio pranešimo gavimo dienos Jums patogiu būdu:

klasikiniu paštu	,

(AVMI teritorinio skyriaus adresas)

elektroniniu paštu

(AVMI teritorinio skyriaus elektroninio pašto adresas)

arba tiesiogiai

(AVMI teritorinio skyriaus adresas, kabineto numeris, darbuotojo vardas, pavardė)

pateikti tinkamai užpildytą pridedamą Juridinio asmens pranešimo apie jo duomenų Mokesčių mokėtojų registre papildymą (pakeitimą) FR0791 formą (toliau – forma), kurią taip pat galite rasti Valstybinės mokesčių inspekcijos prie Lietuvos Respublikos finansų ministerijos interneto svetainėje (adresu: www.vmi.lt: Duomenų bazės/Formos), o šios formos popierinį variantą galite gauti AVMI.

Jūs galite atvykti pas mus darbo dienomis nuo ________ iki________.

(darbo laikas)

Išsamesnę informaciją galite gauti	.

(nurodyti telefono numerį, kuriuo galima gauti daugiau informacijos)

Linkime sėkmės, tikimės abipusiškai naudingo bendradarbiavimo.

PRIDEDAMA. Juridinio asmens pranešimo apie jo duomenų Mokesčių mokėtojų registre papildymą (pakeitimą) FR0791 forma ir jos FR0791A priedas, 2 lapai.

Pagarbiai,

(AVMI asakingo darbuotojo pareigos)	(parašas)	(vardas, pavardė)

______________

REG803 forma patvirtinta Valstybinės

mokesčių inspekcijos prie Lietuvos

Respublikos finansų ministerijos viršininko

2006 m. vasario 28 d. įsakymu Nr. VA-21

(dokumento sudarytojo pavadinimas)

AVMI

(apskrities pavadinimas)

skyriui

(skyriaus pavadinimas)

INFORMACINIS PRANEŠIMAS APIE MOKESČIŲ ADMINISTRATORIAUS PAREIGŪNO VEIKLOS METU NUSTATYTUS MOKESČIŲ MOKĖTOJO REGISTRAVIMO Į MOKESČIŲ MOKĖTOJŲ REGISTRĄ DUOMENŲ NEATITIKIMUS

_______________ Nr.

(dokumento data)	(registracijos numeris)

____________________________

(dokumento sudarymo vieta)

Vadovaudamasis Lietuvos Respublikos mokesčių administravimo įstatymo (Žin., 2004, Nr. 63-2243) 45 straipsnio 4 dalimi,

,

(pasikeitusius ar naujus mokesčių mokėtojo duomenis nustačiusio mokesčių administratoriaus pareigūno pareigų pavadinimas, vardas ir pavardė)

atlikdamas savo pareigas	,

(mokestinio tyrimo/patikrinimo, operatyvaus patikrinimo, vizitavimo numeris, kt.)

nustatė

(mokesčių mokėtojo identifikacinis numeris (kodas), pavadinimas)

su registravimu į Mokesčių mokėtojų registrą susijusius duomenų neatitikimus:

Eil. Nr.	Duomens pavadinimas	Mokesčių mokėtojų registre registruoti duomenys, nurodyti mokesčių mokėtojo pateiktose FR0791 ir/ar FR0791A formose	Mokesčių administratoriaus pareigūno veiklos metu nustatytas mokesčių mokėtojo duomenų neatitikimas	Duomens nustatymo data

______________________	_____________	______________________

(pareigų pavadinimas)	(parašas)	(vardas ir pavardė)

______________

Papildyta forma:

Nr. VA-21, 2006-02-28, Žin., 2006, Nr. 28-974 (2006-03-09), i. k. 1062055ISAK000VA-21

REG804 forma patvirtinta Valstybinės

mokesčių inspekcijos prie Lietuvos

Respublikos finansų ministerijos viršininko

2006 m. vasario 28 d. įsakymu Nr. VA-21

(dokumento sudarytojo pavadinimas)

(įstaigos duomenys)

____________________

(adresatas)

PRANEŠIMAS APIE MOKESČIŲ ADMINISTRATORIAUS PAREIGŪNO VEIKLOS METU NUSTATYTUS MOKESČIŲ MOKĖTOJO PASIKEITUSIUS AR NAUJUS REGISTRAVIMO MOKESČIŲ MOKĖTOJŲ REGISTRE DUOMENIS

Nr. ______

(dokumento data)	(registracijos numeris)

____________________________

(dokumento sudarymo vieta)

Pagal gautą informaciją

(informacijos šaltinis: mokesčių mokėtojo pateikta deklaracija, mokestinis tyrimas/patikrinimas, operatyvus patikrinimas, vizitavimas, tretieji asmenys)

mokesčių administratoriaus pareigūno veiklos metu yra nustatyti

(mokesčių mokėtojo identifikacinis numeris (kodas), pavadinimas)

mokesčių mokėtojo pakitę registravimo Mokesčių mokėtojų registre (toliau – Registras) duomenys:

Eil. Nr.	Duomens pavadinimas	Registre įregistruoti duomenys, nurodyti mokesčių mokėtojo pateiktose FR0791 ir/ar FR0791A formose	Mokesčių administratoriaus pareigūno veiklos metu nustatytas mokesčių mokėtojo duomenų neatitikimas	Duomens nustatymo data

Apie nustatytus ar naujus savo registravimo Registre duomenis atitinkamam mokesčių administratoriui, atliekančiam Registro tvarkymo įstaigos funkcijas (toliau – Registro tvarkytojas), turite pranešti ne vėliau kaip per 5 darbo dienas nuo šio pranešimo gavimo dienos.

Priešingu atveju, vadovaujantis Lietuvos Respublikos mokesčių administravimo įstatymo 45 straipsnio 4 punktu, Registro tvarkytojas, remdamasis disponuojama informacija, gali savo iniciatyva įregistruoti arba patikslinti Jūsų registravimo Registre duomenis, išvardytus Juridinio asmens pranešimo apie jo registravimo duomenų Mokesčių mokėtojų registre papildymą (pakeitimą) ir šių duomenų papildymo (pakeitimo) mokesčių administratoriaus iniciatyva taisyklių, patvirtintų Valstybinės mokesčių inspekcijos prie Lietuvos Respublikos finansų ministerijos viršininko 2004 m. gruodžio 15d. įsakymu Nr. VA-189 (Žin., 2004, Nr. 184-6827; 2006, Nr. 28-974) 42 punkte.

Jei nesutinkate su mokesčių administratoriaus pareigūno veiklos metu nustatytais Jūsų registravimo į Registrą pasikeitusiais ar naujais duomenimis, per 5 darbo dienas nuo šio pranešimo gavimo dienos Registro tvarkytojui turite pateikti Motyvuotą paaiškinimą dėl mokesčių administratoriaus pareigūno veiklos metu nustatytų mokesčių mokėtojo registravimo į Mokesčių mokėtojų registrą duomenų neatitikimų, kurio REG805 forma patvirtinta Valstybinės mokesčių inspekcijos prie Lietuvos Respublikos finansų ministerijos viršininko 2006 m. vasario 28 d. įsakymu Nr. VA-21 (Žin., 2006, Nr. 28-974).

Taip pat informuojame, kad už Jūsų registravimo Registre duomenų pateikimo tvarkos pažeidimą taikomos baudos pagal Lietuvos Respublikos administracinių teisės pažeidimų kodekso 172-9 straipsnį.

______________________	_____________	______________________

(pareigų pavadinimas)	(parašas)	(vardas ir pavardė)

______________

Papildyta forma:

Nr. VA-21, 2006-02-28, Žin., 2006, Nr. 28-974 (2006-03-09), i. k. 1062055ISAK000VA-21

REG805 forma patvirtinta Valstybinės

mokesčių inspekcijos prie Lietuvos

Respublikos finansų ministerijos viršininko

2006 m. vasario 28 d. įsakymu Nr. VA-21

(mokesčių mokėtojo identifikacinis numeris (kodas), pavadinimas)

(buveinės adresas, telekomunikacijų rekvizitai)

AVMI

(apskrities pavadinimas)

MOTYVUOTAS PAAIŠKINIMAS DĖL MOKESČIŲ ADMINISTRATORIAUS PAREIGŪNO VEIKLOS METU NUSTATYTŲ MOKESČIŲ MOKĖTOJO REGISTRAVIMO Į MOKESČIŲ MOKĖTOJŲ REGISTRĄ DUOMENŲ NEATITIKIMŲ

Nr. ______

(dokumento data)	(registracijos numeris)

____________________________

(dokumento sudarymo vieta)

Pagal gautą	AVMI	Pranešimą apie mokesčių

(apskrities pavadinimas)	(dokumento data)

administratoriaus pareigūno veiklos metu nustatytus mokesčių mokėtojo pasikeitusius ar naujus registravimo Mokesčių mokėtojų registre duomenis Nr.	(toliau – pranešimas),

(registracijos numeris)

pranešime nurodyti duomenys neturi būti įregistruoti kaip nauji ar keičiantys mano duomenis.

Paaiškinu, kad

(motyvuotas paaiškinimas, pastabos)

Pasikeitę ir/ar nauji mano registravimo Mokesčių mokėtojų registre duomenys yra pateikti ir teisingi.

______________________	_____________	______________________

(pareigų pavadinimas)	(parašas)	(vardas ir pavardė)

______________

Papildyta forma:

Nr. VA-21, 2006-02-28, Žin., 2006, Nr. 28-974 (2006-03-09), i. k. 1062055ISAK000VA-21

Pakeitimai:

1.

Valstybinė mokesčių inspekcija prie Lietuvos Respublikos finansų ministerijos, Įsakymas

Nr. VA-21, 2006-02-28, Žin., 2006, Nr. 28-974 (2006-03-09), i. k. 1062055ISAK000VA-21

Dėl Valstybinės mokesčių inspekcijos prie Lietuvos Respublikos finansų ministerijos viršininko 2004 m. gruodžio 15 d. įsakymo Nr. VA-189 "Dėl Juridinio asmens pranešimo apie jo duomenų Mokesčių mokėtojų registre papildymą (pakeitimą)" pakeitimo

2.

Valstybinė mokesčių inspekcija prie Lietuvos Respublikos finansų ministerijos, Įsakymas

Nr. VA-2, 2008-01-25, Žin., 2008, Nr. 13-461 (2008-01-31), i. k. 1082055ISAK0000VA-2

Dėl Valstybinės mokesčių inspekcijos prie Lietuvos Respublikos finansų ministerijos viršininko 2004 m. gruodžio 15 d. įsakymo Nr. VA-189 "Dėl Juridinio asmens pranešimo apie jo duomenų Mokesčių mokėtojų registre papildymą (pakeitimą)" pakeitimo